翠华歌奉寄白岩乔司马
翠华遥在钟山侧，五云松柏空愁色。长干街头飞落花，秦淮树上啼早鸦。雁门旌旗塞江口，蛾眉哭声彻南斗。翩翩渔猎百草长，紫鳞白额随龙骧。赤心将军射雕手，马上弯弓天子傍。京尘北风暗麟王，梨园子弟争驰逐。彭蠡中丞思赤松，留都司马哀黄竹。御苑朝天杨柳垂，锦缆牙樯那得知。寄书惆怅话王室，一夜秋风鬓欲丝。
主题：战争
情感：失意